SL Uradni list Evropske unije C 304/23

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 304/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„UVA DI PUGLIA“

ES št.: IT-PGI-0005-0653-11.10.2007

ZGO ( X ) ZOP ( )

1. Ime:

„Uva di Puglia“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

ZGO „Uva di Puglia“ se uporablja za namizno grozdje sort Italia b., Victoria b., Regina b., Michele Palieri n. in Red Globe rs., pridelano na območju, določenem v točki 4 spodaj, tržnih razredov „ekstra“ in „prima“.

Ob sprostitvi na trg mora imeti naslednje značilnosti: celi grozdi morajo tehtati najmanj 300 g; najmanjša velikost grozdnih jagod sorte Victoria mora biti 21 mm, sorte Regina 15 mm ter sort Italia, Michele Palieri in Red Globe 22 mm (premer po sredini jagode), grozdje sort Italia, Regina in Victoria mora biti svetle slamnato rumene barve, sorte Michele Palieri žametno črne barve, sorte Red Globe pa zlato rožnate barve; sok iz jagod sort Italia, Regina in Red Globe mora imeti najmanj 14 °Brix, sort Victoria in Michele Palieri pa najmanj 13 °Brix. Vrednost razmerja Brix/skupna kislost pri nobeni od sort ne sme biti nižja od 22.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse postopke pridelave in obiranja grozdja „Uva di Puglia“ je treba izvajati na geografskem območju pridelave, opredeljenem v točki 4.

3.6 Posebna pravila za rezanje, ribanje, pakiranje itn.:

Vsako pakiranje mora biti zapečateno (z mrežico ter pečatom na vrečkah in prosojni embalaži z luknjicami). Uporabljajo se naslednja pakiranja: zabojčki iz kartona, lesa, vezanega lesa ali plastike za neto 5 kg grozdja; kartonasti zabojčki za neto 2/2,5/3,0 kg grozdja; košarice iz polipropilena ali PET za neto 2,0/1,5/1,0/0,750/0,5 kg grozdja, zložene v leseno, plastično ali kartonasto embalažo; vrečke iz PET za neto 0,5/1,0 kg grozdja, zložene v plastično, leseno ali kartonasto embalažo. Pakiranje je obvezno na območju, opredeljenem v točki 4, da se celovitost in barva grozdov med prevozom in pretiranim prekladanjem ne spremenita. Namizno grozdje mora biti zapakirano tako, da je ustrezno zaščiteno.

3.7 Posebna pravila za označevanje:

Na vsakem pakiranju mora biti poleg logotipa označbe in znaka Skupnosti še etiketa, na kateri so na isti strani s čitljivimi in neizbrisljivimi črkami, ki se vidijo od zunaj, natisnjene naslednje oznake: ime in naslov ali kodna oznaka pakirnice ali pridelovalca grozdja ter povezane oznake, določene z zakonom.

Pri logotipu je treba natančno upoštevati dimenzije črk navedene pisave.

Dovoljena pa je uporaba logotipa v svetlejših odtenkih.

Logotip z imenom ZGO se natisne na vinjeto ali samolepilni obroč različnih premerov.

4. Kratka opredelitev geografskega območja:

Območje pridelave grozdja „Uva di Puglia“ vključuje vsa ozemlja v pokrajinah Bari, Barletta-Andria-Trani, Brindisi, Foggia, Taranto in Lecce na nadmorski višini najmanj 330 m.

5. Povezanost z geografskim območjem:

5.1 Posebnosti geografskega območja:

Za območje pridelave grozdja „Uva di Puglia“ so značilne pedološke in podnebne razmere, idealne za razvoj proizvoda: srednje težka tla, bogata s fosilnimi ostanki, ki imajo veliko vsebnost skupnih karbonatov in apnenca ter so bogata s kalijem, kalcijem in magnezijem. Zaradi blagodejnega vpliva Jadranskega morja in vetrov, ki pihajo iz gričevnate pokrajine Murgia, je podnebje blago tudi pozimi. Malo padavin spomladi in poleti ter primerno pomožno zalivanje, dobra osvetljenost ozemlja in zmerni vetrovi ustrezajo zahtevam heliofilne kulture par excellence, kot je trta. Visoka raven specializiranosti proizvajalcev iz Apulije, ki se je ohranjala skozi stoletja in do danes ostala neokrnjena, na področju pridelave in pakiranja grozdja ter ravnanja z njim, še okrepi kvalitativne značilnosti proizvoda.

5.2 Posebnosti proizvoda:

Sloves grozdja „Uva di Puglia“ je povezan z zelo uspešno pridelavo in izvozom, zato se to ime pogosto pojavlja v delih, študijah in člankih specializiranih revij. „Uva di Puglia“ je najpomembnejše grozdje, ki se prideluje v Italiji in izvaža. Odlikuje se po lepih in enakomernih grozdih, intenzivni in bleščeči barvi lupine ter hrustljavih jagodah, te značilnosti pa so povezane s posebej primernim območjem pridelave in visoko ravnjo specializiranosti kmetov.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Sloves grozdja „Uva di Puglia“, o katerem prva pričevanja izhajajo s konca 19. stoletja, je treba umestiti v zgodovinski in ekonomski okvir. Čeprav sta bili takrat dolžina potovanj in pokvarljivost proizvoda glavna dejavnika, ki sta omejevala izvoz, je bilo ugotovljeno, da grozdje „Uva di Puglia“ v primerjavi z drugimi vrstami grozdja bolje ohranja svoje značilnosti in v zelo dobrem stanju pride celo na tuje trge, na primer nemškega. V zvezi s tem je treba spomniti, da je pionir na tem področju Sergio Musci leta 1869 iz Bisceglie (pokrajina Bari) odposlal prve pošiljke namiznega grozdja v Milano, Torino in Bologno ter da se je leta 1880 na pobudo Francesca De Villagomeza, ki je bil prav tako iz Bisceglie, začelo odpošiljati namizno grozdje iz Apulije v Nemčijo.

Z leti se je pridelava grozdja „Uva di Puglia“ postopoma povečevala in z njo njegov izvoz, o čemer priča Istituto per il Commercio Estero (I.C.E.) (inštitut za zunanjo trgovino), tako da je to grozdje na mednarodnih trgih predstavljalo značilnosti tega območja pridelave. Že v štiridesetih letih je bilo pošiljk z območij pridelave grozdja „Uva di Puglia“ za približno sto železniških vagonov na dan. Izvoz grozdja „Uva di Puglia“ je leta 1975 predstavljal 62,4 % italijanske pridelave namiznega grozdja, namenjenega za izvoz, leta 198052,7 % in leta 198574,1 %. Prav zaradi zelo uspešne pridelave in izvoza se grozdje „Uva di Puglia“ pogosto pojavlja v knjigah, študijah in člankih o tem sektorju. Zlasti so zanimive fotografije v knjigi z naslovom „Table Grapes“ (namizno grozdje), ki jo je OECD (Organizacija za gospodarsko sodelovanje in razvoj) leta 1979 objavila v zbirki „International Standardisation of fruit and vegetable“ (mednarodna standardizacija sadja in zelenjave). V tej knjigi so fotografije zabojčkov, polnih grozdja, na katerih jasno piše Apulija.

Uspeh pridelave in izvoza je dodaten dokaz za popolno interakcijo med izjemno primernim geografskim območjem in specializacijo kmetov, kar omogoča najvišje ravni kakovosti ter naklonjenost vse več domačih in tujih potrošnikov. Od začetka 20. stoletja se omenjata posebno dobra prilagojenost ozemlja in visoka specializiranost vinogradnikov, ki pridelujejo namizno grozdje. V zvezi s tem je Vivarelli leta 1914 ob opisovanju položaja v Apuliji poudaril ugodne značilnosti podnebja in tal ter odnos vinogradnika, „ki je doumel, da ne sme zanemariti ničesar pri posebni negi te kulture […]“. Še danes se ta nega kaže v skrbnih in natančnih ročnih posegih na poganjkih in grozdih, odstranjevanju listov in poganjkov ter razporejanju poganjkov za najboljšo osvetljenost, kar spodbuja optimalno rast in zorenje grozdja ter ga varuje pred glivičnimi boleznimi in mu daje boljšo ohranljivost. Zgodovinski pomen grozdja „Uva di Puglia“ potrjuje ne le naraščajoče povpraševanje na tujih in domačih trgih, ampak tudi priznanje drugih proizvajalcev iz drugih regij pridelave.

Sklic na objavo specifikacije

(člen 5(7) Uredbe (ES) št. 510/2006)

Konsolidirana različica specifikacije proizvoda je na voljo na naslednji spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (http://www.politicheagricole.it). Izberite rubriko „Qualità e sicurezza“ (v zgornjem desnem kotu) in nato podrubriko „Disciplinari di Produzione all’esame dell’UE“.

(1) UL L 93, 31.3.2006, str. 12.